title: Регламент за изпълнение (ЕС) 2017/92 на Комисията от 18 януари 2017 година за установяване на стандартни стойности при внос с цел определяне на входната цена на някои плодове и зеленчуци

text:
               19.1.2017

               BG

               Официален вестник на Европейския съюз

               L 15/37

         РЕГЛАМЕНТ ЗА ИЗПЪЛНЕНИЕ (ЕС) 2017/92 НА КОМИСИЯТА
   от 18 януари 2017 година
   за установяване на стандартни стойности при внос с цел определяне на входната цена на някои плодове и зеленчуци
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на селскостопанските пазари и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1),
   като взе предвид Регламент за изпълнение (ЕС) № 543/2011 на Комисията от 7 юни 2011 г. за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
   като има предвид, че:

               (1)

               В изпълнение на резултатите от Уругвайския кръг на многостранните търговски преговори в Регламент за изпълнение (ЕС) № 543/2011 са посочени критериите, по които Комисията определя стандартните стойности при внос от трети държави за продуктите и периодите, посочени в приложение XVI, част A от същия регламент.

               (2)

               Стандартната стойност при внос се изчислява за всеки работен ден съгласно член 136, параграф 1 от Регламент за изпълнение (ЕС) № 543/2011, като се вземат под внимание променливите данни за всеки ден. В резултат на това настоящият регламент следва да влезе в сила в деня на публикуването му в Официален вестник на Европейския съюз,

         ПРИЕ НАСТОЯЩИЯ РЕГЛАМЕНТ:
   Член 1
   Стандартните стойности при внос, посочени в член 136 от Регламент за изпълнение (ЕС) № 543/2011, са определени в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 18 януари 2017 година.

            За Комисията,

            от името на председателя,

         Jerzy PLEWA

            Генерален директор

            Генерална дирекция „Земеделие и развитие на селските райони“

      (1)  ОВ L 347, 20.12.2013 г., стр. 671.

      (2)  ОВ L 157, 15.6.2011 г., стр. 1.

      ПРИЛОЖЕНИЕ

         Стандартни стойности при внос за определяне на входната цена на някои плодове и зеленчуци

                  (EUR/100 kg)

                  Код по КН

                  Код на третa държавa (1)

                  Стандартна стойност при внос

                  0702 00 00

                  IL

                  162,4

                  MA

                  140,5

                  SN

                  190,2

                  TR

                  154,5

                  ZZ

                  161,9

                  0707 00 05

                  EG

                  250,3

                  MA

                  80,2

                  TR

                  197,4

                  ZZ

                  176,0

                  0709 91 00

                  EG

                  153,4

                  ZZ

                  153,4

                  0709 93 10

                  MA

                  318,3

                  TR

                  244,5

                  ZZ

                  281,4

                  0805 10 20

                  EG

                  49,2

                  MA

                  53,0

                  TN

                  57,8

                  TR

                  67,5

                  ZZ

                  56,9

                  0805 20 10

                  IL

                  155,4

                  MA

                  73,6

                  ZZ

                  114,5

                  0805 20 30 , 0805 20 50 , 0805 20 70 , 0805 20 90

                  EG

                  97,9

                  IL

                  119,3

                  JM

                  89,1

                  MA

                  114,8

                  TR

                  76,8

                  ZZ

                  99,6

                  0805 50 10

                  TR

                  93,5

                  ZZ

                  93,5

                  0808 10 80

                  CN

                  119,1

                  US

                  105,5

                  ZZ

                  112,3

                  0808 30 90

                  CN

                  81,5

                  TR

                  133,1

                  ZZ

                  107,3

         (1)  Номенклатура на държавите, определена с Регламент (ЕС) № 1106/2012 на Комисията от 27 ноември 2012 г. за прилагане на Регламент (ЕО) № 471/2009 на Европейския парламент и на Съвета относно статистиката на Общността за външната търговия с трети страни по отношение на актуализиране на номенклатурата на държавите и териториите (ОВ L 328, 28.11.2012 г., стр. 7). Код „ZZ“ означава „с друг произход“.


title: Регламент за изпълнение (ЕС) 2015/1177 на Комисията от 17 юли 2015 година за установяване на стандартни стойности при внос с цел определяне на входната цена на някои плодове и зеленчуци

text:
               18.7.2015

               BG

               Официален вестник на Европейския съюз

               L 192/6

         РЕГЛАМЕНТ ЗА ИЗПЪЛНЕНИЕ (ЕС) 2015/1177 НА КОМИСИЯТА
   от 17 юли 2015 година
   за установяване на стандартни стойности при внос с цел определяне на входната цена на някои плодове и зеленчуци
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕC) № 1308/2013 на Европейския парламент и на Съвета от 17 декември 2013 г. за установяване на обща организация на селскостопанските пазари и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1),
   като взе предвид Регламент за изпълнение (ЕС) № 543/2011 на Комисията от 7 юни 2011 г. за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
   като има предвид, че:

               (1)

               В изпълнение на резултатите от Уругвайския кръг на многостранните търговски преговори в Регламент за изпълнение (ЕС) № 543/2011 са посочени критериите, по които Комисията определя стандартните стойности при внос от трети държави за продуктите и периодите, посочени в приложение XVI, част A от същия регламент.

               (2)

               Стандартната стойност при внос се изчислява за всеки работен ден съгласно член 136, параграф 1 от Регламент за изпълнение (ЕС) № 543/2011, като се вземат под внимание променливите данни за всеки ден. В резултат на това настоящият регламент следва да влезе в сила в деня на публикуването му в Официален вестник на Европейския съюз,

         ПРИЕ НАСТОЯЩИЯ РЕГЛАМЕНТ:
   Член 1
   Стандартните стойности при внос, посочени в член 136 от Регламент за изпълнение (ЕС) № 543/2011, са определени в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 17 юли 2015 година.

            За Комисията,

            от името на председателя,

         Jerzy PLEWA

            Генерален директор на генерална дирекция „Земеделие и развитие на селските райони“

      (1)  ОВ L 347, 20.12.2013 г., стр. 671.

      (2)  ОВ L 157, 15.6.2011 г., стр. 1.

      ПРИЛОЖЕНИЕ

         Стандартни стойности при внос за определяне на входната цена на някои плодове и зеленчуци

                  (EUR/100 kg)

                  Код по КН

                  Код на третa държавa (1)

                  Стандартна стойност при внос

                  0702 00 00

                  MA

                  211,3

                  MK

                  39,0

                  ZZ

                  125,2

                  0707 00 05

                  TR

                  137,2

                  ZZ

                  137,2

                  0709 93 10

                  TR

                  113,5

                  ZZ

                  113,5

                  0805 50 10

                  AR

                  111,5

                  LB

                  87,7

                  TR

                  109,0

                  UY

                  130,6

                  ZA

                  133,8

                  ZZ

                  114,5

                  0808 10 80

                  AR

                  95,4

                  BR

                  111,0

                  CH

                  142,8

                  CL

                  118,3

                  NZ

                  157,6

                  US

                  165,6

                  UY

                  155,7

                  ZA

                  124,9

                  ZZ

                  133,9

                  0808 30 90

                  AR

                  109,3

                  CL

                  146,8

                  NZ

                  307,3

                  ZA

                  128,9

                  ZZ

                  173,1

                  0809 10 00

                  TR

                  247,3

                  ZZ

                  247,3

                  0809 29 00

                  CA

                  1 187,7

                  TR

                  228,2

                  US

                  493,3

                  ZZ

                  636,4

                  0809 30 10, 0809 30 90

                  TR

                  142,5

                  ZZ

                  142,5

                  0809 40 05

                  BA

                  80,6

                  IL

                  133,1

                  ZZ

                  106,9

         (1)  Номенклатура на държавите, определена с Регламент (ЕC) № 1106/2012 на Комисията от 27 ноември 2012 година за прилагане на Регламент (ЕО) № 471/2009 на Европейския парламент и на Съвета относно статистиката на Общността за външната търговия с трети страни по отношение на актуализиране на номенклатурата на държавите и териториите (ОВ L 328, 28.11.2012 г., стр. 7). Код „ZZ“ означава „с друг произход“.


title: Регламент за изпълнение (ЕС) 2015/1165 на Комисията от 15 юли 2015 година за одобряване на активното вещество халауксифен-метил в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на приложението към Регламент за изпълнение (ЕС) № 540/2011 на Комисията (Текст от значение за ЕИП)

text:
               16.7.2015

               BG

               Официален вестник на Европейския съюз

               L 188/30

         РЕГЛАМЕНТ ЗА ИЗПЪЛНЕНИЕ (ЕС) 2015/1165 НА КОМИСИЯТА
   от 15 юли 2015 година
   за одобряване на активното вещество халауксифен-метил в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на приложението към Регламент за изпълнение (ЕС) № 540/2011 на Комисията
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 13, параграф 2 от него,
   като има предвид, че:

               (1)

               В съответствие с член 7, параграф 1 от Регламент (ЕО) № 1107/2009 на 20 септември 2012 г. Обединеното кралство получи заявление от Dow AgroSciences Limited за одобрение на активното вещество халауксифен-метил. В съответствие с член 9, параграф 3 от посочения регламент на 2 ноември 2012 г. Обединеното кралство, като държава членка докладчик, уведоми Комисията за допустимостта на заявлението.

               (2)

               На 20 декември 2013 г. държавата членка докладчик представи на Комисията проект на доклад за оценка, с копие до Европейския орган за безопасност на храните (наричан по-долу „Органът“), в който се прави оценка на това дали може да се очаква активното вещество да отговаря на критериите за одобряване, предвидени в член 4 от Регламент (ЕО) № 1107/2009.

               (3)

               Органът изпълни изискванията на член 12, параграф 1 от Регламент (ЕО) № 1107/2009. В съответствие с член 12, параграф 3 от Регламент (ЕО) № 1107/2009 той е поискал от заявителя да предостави допълнителна информация на държавите членки, на Комисията и на Органа. През октомври 2014 г. извършената от държавата членка докладчик оценка на допълнителната информация бе предадена на Органа под формата на актуализиран проект на доклад за оценка.

               (4)

               На 21 ноември 2014 г. Органът предаде на заявителя, държавите членки и Комисията заключението си относно това дали може да се очаква активното вещество халауксифен-метил да отговаря на критериите за одобряване, предвидени в член 4 от Регламент (ЕО) № 1107/2009 (2). Органът направи заключението си публично достояние.

               (5)

               На 20 март 2015 г. Комисията представи на Постоянния комитет по растенията, животните, храните и фуражите доклад за преразглеждане на халауксифен-метил, както и проект на регламент за одобрение на халауксифен-метил.

               (6)

               На заявителя бе дадена възможността да представи забележките си по доклада за преразглеждане.

               (7)

               Бе установено, че критериите за одобряване, предвидени в член 4 от Регламент (ЕО) № 1107/2009, са изпълнени по отношение на един или повече представителни видове употреба на най-малко един продукт за растителна защита, съдържащ активното вещество, и по-специално на видовете употреба, които са проучени и подробно описани в доклада за преразглеждане. Следователно посочените критерии за одобряване се считат за изпълнени. Поради това е целесъобразно веществото халауксифен-метил да бъде одобрено.

               (8)

               В съответствие с член 13, параграф 2 от Регламент (ЕО) № 1107/2009 във връзка с член 6 от посочения регламент и предвид съвременните научно-технически познания обаче е необходимо да бъдат включени определени условия и ограничения. В конкретния случай е целесъобразно да се изиска допълнителна потвърждаваща информация.

               (9)

               В съответствие с член 13, параграф 4 от Регламент (ЕО) № 1107/2009 приложението към Регламент за изпълнение (ЕС) № 540/2011 на Комисията (3) следва да бъде съответно изменено.

               (10)

               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

         ПРИЕ НАСТОЯЩИЯ РЕГЛАМЕНТ:
   Член 1
   Одобряване на активното вещество
   Активното вещество халауксифен-метил, посочено в приложение I, се одобрява при предвидените в същото приложение условия.
   Член 2
   Изменения на Регламент за изпълнение (ЕС) № 540/2011
   Приложението към Регламент за изпълнение (ЕС) № 540/2011 се изменя в съответствие с приложение II към настоящия регламент.
   Член 3
   Влизане в сила
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 15 юли 2015 година.

            За Комисията

            Председател

         Jean-Claude JUNCKER

      (1)  ОВ L 309, 24.11.2009 г., стр. 1.

      (2)  EFSA Journal (Бюлетин на ЕОБХ), 2014 г.; 12(12):3913. Той е достъпен на следния интернет адрес: www.efsa.europa.eu

      (3)  Регламент за изпълнение (ЕС) № 540/2011 на Комисията от 25 май 2011 г. за прилагане на Регламент (ЕО) № 1107/2009 на Европейския парламент и на Съвета по отношение на списъка на одобрените активни вещества (ОВ L 153, 11.6.2011 г., стр. 1).

      ПРИЛОЖЕНИЕ I

                  Популярно наименование, идентификационни номера

                  Наименование по IUPAC

                  Чистота (1)

                  Дата на одобрението

                  Изтичане срока на одобрението

                  Специфични разпоредби

                  Халауксифен-метил
                  CAS №: 943831-98-9
                  CIPAC №: 970.201 (халауксифен-метил) 970 (халауксифен)

                  метил 4-амино-3-хлоро-6-(4-хлоро-2-флуоро-3-метоксифенил)пиридин-2-карбоксилат

                  ≥ 930 g/kg

                  5 август 2015 г.

                  5 август 2025 г.

                  За прилагането на единните принципи, упоменати в член 29, параграф 6 от Регламент (ЕО) № 1107/2009, се вземат под внимание заключенията от доклада за преразглеждане на халауксифен-метил, и по-специално допълнения I и II към него.
                  При тази цялостна оценка държавите членки обръщат особено внимание на:

                              —

                              риска за водните организми и за нецелевите земни растения.

                        Когато е целесъобразно, условията за употреба включват мерки за ограничаване на риска.
                  Заявителят предоставя потвърждаваща информация относно:

                              —

                              техническата спецификация на произведеното активно вещество (въз основа на производство в търговски мащаб). Следва да се потвърди значимостта на примесите в техническия материал,

                              —

                              съответствието на партидите, предназначени за анализ на токсичността, с техническата спецификация.

                        Заявителят предоставя тази информация на Комисията, държавите членки и Органа до 5 февруари 2016 г.

         (1)  Допълнителни подробности за идентичността и спецификацията на активното вещество са представени в доклада за преразглеждане.

      ПРИЛОЖЕНИЕ II
      В част Б от приложението към Регламент за изпълнение (ЕС) № 540/2011 се добавя следното вписване:

                     Популярно наименование, идентификационни номера

                     Наименование по IUPAC

                     Чистота (1)

                     Дата на одобрението

                     Изтичане срока на одобрението

                     Специфични разпоредби

                     „86

                     Халауксифен-метил
                     CAS №: 943831-98-9
                     CIPAC №: 970.201 (халауксифен-метил) 970 (халауксифен)

                     метил 4-амино-3-хлоро-6-(4-хлоро-2-флуоро-3-метоксифенил)пиридин-2-карбоксилат

                     ≥ 930 g/kg

                     5 август 2015 г.

                     5 август 2025 г.

                     За прилагането на единните принципи, упоменати в член 29, параграф 6 от Регламент (ЕО) № 1107/2009, се вземат под внимание заключенията от доклада за преразглеждане на халауксифен-метил, и по-специално допълнения I и II към него.
                     При тази цялостна оценка държавите членки обръщат особено внимание на:

                                 —

                                 риска за водните организми и за нецелевите земни растения.

                           Когато е целесъобразно, условията за употреба включват мерки за ограничаване на риска.
                     Заявителят предоставя потвърждаваща информация относно:

                                 —

                                 техническата спецификация на произведеното активно вещество (въз основа на производство в търговски мащаб). Следва да се потвърди значимостта на примесите в техническия материал,

                                 —

                                 съответствието на проверените за токсичност партиди с техническата спецификация.

                           Заявителят предоставя тази информация на Комисията, държавите членки и Органа до 5 февруари 2016 г.“

         (1)  Допълнителни подробности за идентичността и спецификацията на активното вещество са представени в доклада за преразглеждане.


title: Регламент за изпълнение (ЕС) № 926/2013 на Комисията от 25 септември 2013 година за установяване на стандартни стойности при внос с цел определяне на входната цена на някои плодове и зеленчуци

text:
               26.9.2013

               BG

               Официален вестник на Европейския съюз

               L 254/20

         РЕГЛАМЕНТ ЗА ИЗПЪЛНЕНИЕ (ЕС) № 926/2013 НА КОМИСИЯТА
   от 25 септември 2013 година
   за установяване на стандартни стойности при внос с цел определяне на входната цена на някои плодове и зеленчуци
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1),
   като взе предвид Регламент за изпълнение (ЕС) № 543/2011 на Комисията от 7 юни 2011 г. за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
   като има предвид, че:

               (1)

               В изпълнение на резултатите от Уругвайския кръг на многостранните търговски преговори в Регламент за изпълнение (ЕС) № 543/2011 са посочени критериите, по които Комисията определя стандартните стойности при внос от трети държави за продуктите и периодите, посочени в приложение XVI, част A от същия регламент.

               (2)

               Стандартната стойност при внос се изчислява за всеки работен ден съгласно член 136, параграф 1 от Регламент за изпълнение (ЕС) № 543/2011, като се вземат под внимание променливите данни за всеки ден. В резултат на това настоящият регламент следва да влезе в сила в деня на публикуването му в Официален вестник на Европейския съюз,

         ПРИЕ НАСТОЯЩИЯ РЕГЛАМЕНТ:
   Член 1
   Стандартните стойности при внос, посочени в член 136 от Регламент за изпълнение (ЕС) № 543/2011, са определени в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 25 септември 2013 година.

            За Комисията, от името на председателя,

         Jerzy PLEWA

            Генерален директор на генерална дирекция „Земеделие и развитие на селските райони“

      (1)  ОВ L 299, 16.11.2007 г., стр. 1.

      (2)  ОВ L 157, 15.6.2011 г., стр. 1.

      ПРИЛОЖЕНИЕ
      Стандартни стойности при внос за определяне на входната цена на някои плодове и зеленчуци

                  (EUR/100 kg)

                  Код по КН

                  Код на третa държавa (1)

                  Стандартна стойност при внос

                  0702 00 00

                  MK

                  68,6

                  XS

                  41,5

                  ZZ

                  55,1

                  0707 00 05

                  MK

                  46,1

                  TR

                  116,3

                  ZZ

                  81,2

                  0709 93 10

                  TR

                  133,5

                  ZZ

                  133,5

                  0805 50 10

                  AR

                  116,1

                  CL

                  137,9

                  IL

                  142,1

                  TR

                  85,5

                  UY

                  127,6

                  ZA

                  114,2

                  ZZ

                  120,6

                  0806 10 10

                  EG

                  187,8

                  TR

                  141,0

                  ZZ

                  164,4

                  0808 10 80

                  AR

                  101,0

                  BA

                  68,5

                  BR

                  78,8

                  CL

                  119,4

                  CN

                  71,1

                  NZ

                  131,2

                  US

                  156,9

                  ZA

                  109,8

                  ZZ

                  104,6

                  0808 30 90

                  CN

                  80,2

                  TR

                  131,7

                  ZA

                  90,3

                  ZZ

                  100,7

                  0809 30

                  TR

                  116,8

                  ZZ

                  116,8

                  0809 40 05

                  BA

                  39,3

                  XS

                  46,6

                  ZZ

                  43,0

         (1)  Номенклатура на държавите, определена с Регламент (ЕО) № 1833/2006 на Комисията (ОВ L 354, 14.12.2006 г., стр. 19). Код „ZZ“ означава „с друг произход“.


title: Регламент за изпълнение (ЕС) 2016/2056 на Комисията от 24 ноември 2016 година за установяване на стандартни стойности при внос с цел определяне на входната цена на някои плодове и зеленчуци

text:
               25.11.2016

               BG

               Официален вестник на Европейския съюз

               L 319/11

         РЕГЛАМЕНТ ЗА ИЗПЪЛНЕНИЕ (ЕС) 2016/2056 НА КОМИСИЯТА
   от 24 ноември 2016 година
   за установяване на стандартни стойности при внос с цел определяне на входната цена на някои плодове и зеленчуци
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на селскостопанските пазари и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1),
   като взе предвид Регламент за изпълнение (ЕС) № 543/2011 на Комисията от 7 юни 2011 г. за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
   като има предвид, че:

               (1)

               В изпълнение на резултатите от Уругвайския кръг на многостранните търговски преговори в Регламент за изпълнение (ЕС) № 543/2011 са посочени критериите, по които Комисията определя стандартните стойности при внос от трети държави за продуктите и периодите, посочени в приложение XVI, част A от същия регламент.

               (2)

               Стандартната стойност при внос се изчислява за всеки работен ден съгласно член 136, параграф 1 от Регламент за изпълнение (ЕС) № 543/2011, като се вземат под внимание променливите данни за всеки ден. В резултат на това настоящият регламент следва да влезе в сила в деня на публикуването му в Официален вестник на Европейския съюз,

         ПРИЕ НАСТОЯЩИЯ РЕГЛАМЕНТ:
   Член 1
   Стандартните стойности при внос, посочени в член 136 от Регламент за изпълнение (ЕС) № 543/2011, са определени в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 24 ноември 2016 година.

            За Комисията,

            от името на председателя,

         Jerzy PLEWA

            Генерален директор

            Генерална дирекция „Земеделие и развитие на селските райони“

      (1)  ОВ L 347, 20.12.2013 г., стр. 671.

      (2)  ОВ L 157, 15.6.2011 г., стр. 1.

      ПРИЛОЖЕНИЕ

         Стандартни стойности при внос за определяне на входната цена на някои плодове и зеленчуци

                  (EUR/100 kg)

                  Код по КН

                  Код на третa държавa (1)

                  Стандартна стойност при внос

                  0702 00 00

                  MA

                  84,0

                  TR

                  79,1

                  ZZ

                  81,6

                  0707 00 05

                  MA

                  69,4

                  TR

                  157,7

                  ZZ

                  113,6

                  0709 93 10

                  MA

                  101,8

                  TR

                  143,0

                  ZZ

                  122,4

                  0805 20 10

                  MA

                  79,2

                  ZZ

                  79,2

                  0805 20 30 , 0805 20 50 , 0805 20 70 , 0805 20 90

                  JM

                  110,2

                  MA

                  98,3

                  TR

                  77,3

                  ZZ

                  95,3

                  0805 50 10

                  AR

                  64,7

                  TR

                  96,3

                  ZZ

                  80,5

                  0808 10 80

                  CL

                  185,9

                  NZ

                  177,5

                  ZA

                  179,1

                  ZZ

                  180,8

                  0808 30 90

                  CN

                  81,3

                  TR

                  139,3

                  ZZ

                  110,3

         (1)  Номенклатура на държавите, определена с Регламент (ЕС) № 1106/2012 на Комисията от 27 ноември 2012 г. за прилагане на Регламент (ЕО) № 471/2009 на Европейския парламент и на Съвета относно статистиката на Общността за външната търговия с трети страни по отношение на актуализиране на номенклатурата на държавите и териториите (ОВ L 328, 28.11.2012 г., стр. 7). Код „ZZ“ означава „с друг произход“.


title: Регламент за изпълнение (ЕС) 2015/1744 на Комисията от 28 септември 2015 година за одобрение на изменение, което не е несъществено, в спецификацията на наименование, вписано в регистъра на защитените наименования за произход и защитените географски указания [Limone di Siracusa (ЗГУ)]

text:
               1.10.2015

               BG

               Официален вестник на Европейския съюз

               L 256/3

         РЕГЛАМЕНТ ЗА ИЗПЪЛНЕНИЕ (ЕС) 2015/1744 НА КОМИСИЯТА
   от 28 септември 2015 година
   за одобрение на изменение, което не е несъществено, в спецификацията на наименование, вписано в регистъра на защитените наименования за произход и защитените географски указания [Limone di Siracusa (ЗГУ)]
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 52, параграф 2 от него,
   като има предвид, че:

               (1)

               В съответствие с член 53, параграф 1, първа алинея от Регламент (ЕС) № 1151/2012 Комисията разгледа заявлението на Италия за одобрение на изменение в спецификацията на защитеното географско указание „Limone di Siracusa“, регистрирано по силата на Регламент (ЕС) № 96/2011 на Комисията (2).

               (2)

               Тъй като въпросното изменение не е несъществено по смисъла на член 53, параграф 2 от Регламент (ЕС) № 1151/2012, в съответствие с член 50, параграф 2, буква а) от същия регламент Комисията публикува заявлението за изменение в Официален вестник на Европейския съюз
                   (3).

               (3)

               Тъй като Комисията не получи никакви възражения по член 51 от Регламент (ЕС) № 1151/2012, изменението в спецификацията следва да бъде одобрено,

         ПРИЕ НАСТОЯЩИЯ РЕГЛАМЕНТ:
   Член 1
   Одобрява се публикуваното в Официален вестник на Европейския съюз изменение в спецификацията на наименованието „Limone di Siracusa“ (ЗГУ).
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 28 септември 2015 година.

            За Комисията,

            от името на председателя,

         Phil HOGAN

            Член на Комисията

      (1)  ОВ L 343, 14.12.2012 г., стр. 1.

      (2)  Регламент (ЕС) № 96/2011 на Комисията от 3 февруари 2011 г. за вписване на название в Регистъра на защитените наименования за произход и защитените географски указания (Limone di Siracusa (ЗГУ) (ОВ L 30, 4.2.2011 г., стр. 25).

      (3)  ОВ C 165, 20.5.2015 г., стр. 5.


title: Регламент за изпълнение (ЕС) 2015/1610 на Комисията от 24 септември 2015 година за одобряване на Pythium oligandrum, щам М1, като активно вещество за използване в биоциди за продуктов тип 10 (Текст от значение за ЕИП)

text:
               25.9.2015

               BG

               Официален вестник на Европейския съюз

               L 249/20

         РЕГЛАМЕНТ ЗА ИЗПЪЛНЕНИЕ (ЕС) 2015/1610 НА КОМИСИЯТА
   от 24 септември 2015 година
   за одобряване на Pythium oligandrum, щам М1, като активно вещество за използване в биоциди за продуктов тип 10
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (1), и по-специално член 90, параграф 2 от него,
   като има предвид, че:

               (1)

               На 12 юли 2005 г. Чешката република получи заявление, в съответствие с член 11, параграф 1 от Директива 98/8/ЕО на Европейския парламент и на Съвета (2), за включване на активното вещество Pythium oligandrum, щам М1, в приложение I към посочената директива за използване в продуктов тип 10 — консерванти за зидария, определен в приложение V към същата директива и отговарящ на продуктов тип 10 съгласно определението в приложение V към Регламент (ЕС) № 528/2012.

               (2)

                  Pythium oligandrum, щам М1, не е било на пазара на 14 май 2000 г. като активно вещество в биоцид.

               (3)

               В съответствие с член 11, параграф 2 от Директива 98/8/ЕО, на 8 ноември 2011 г. Чешката република представи на Европейската агенция по химикали доклад за оценката заедно със своите препоръки.

               (4)

               На 2 декември 2014 г. Комитетът по биоцидите изготви становището на Европейската агенция по химикали, като взе предвид заключенията на оценяващия компетентен орган.

               (5)

               Съгласно това становище може да се очаква, че биоцидите, използвани за продуктов тип 10 и съдържащи Pythium oligandrum, щам М1, отговарят на изискванията на член 19, параграф 1, буква б) от Регламент (ЕС) № 528/2012, в случай че са спазени определени условия по отношение на използването му.

               (6)

               Поради това е целесъобразно Pythium oligandrum, щам М1, да бъде одобрено за използване в биоциди за продуктов тип 10 при спазването на определени спецификации и условия.

               (7)

               Мерките, предвидени в настоящия регламент, са в съответствие със становището на Постоянния комитет по биоцидите,

         ПРИЕ НАСТОЯЩИЯ РЕГЛАМЕНТ:
   Член 1

      Pythium oligandrum, щам М1, се одобрява като активно вещество за използване в биоциди за продуктов тип 10 при спазване на спецификациите и условията, посочени в приложението.
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 24 септември 2015 година.

            За Комисията

            Председател

         Jean-Claude JUNCKER

      (1)  ОВ L 167, 27.6.2012 г., стр. 1.

      (2)  Директива 98/8/ЕО на Европейския парламент и на Съвета от 16 февруари 1998 г. относно пускането на пазара на биоциди (ОВ L 123, 24.4.1998 г., стр. 1).

      ПРИЛОЖЕНИЕ

                  Общоприето наименование

                  Наименование по IUPAC
                  Идентификационни номера

                  Минимална степен на чистота на активното вещество (1)

                  Дата на одобрението

                  Дата на изтичане на одобрението

                  Продуктов тип

                  Специални условия

                     Pythium oligandrum, щам M1

                  Не е приложимо

                  Без онечиствания от значение

                  1 януари 2016 г.

                  31 декември 2025 г.

                  10

                  При оценката на продукта трябва да се обръща особено внимание на експозициите, рисковете и ефикасността, които са свързани с всякакви видове употреба, обхванати от заявление за издаване на разрешение, но не са разгледани в оценката, на равнището на Съюза, на риска от употребата на активното вещество.
                  Разрешенията за биоциди се издават при изпълнение на следното условие:
                  За промишлените или професионалните потребители трябва да бъдат въведени процедури за безопасна работа и подходящи организационни мерки. Когато експозицията не може да бъде намалена до приемливо равнище с други средства, продуктите трябва да се използват с подходящо лично предпазно средство.

         (1)  Посочената в тази графа чистота е минималната степен на чистота на активното вещество, използвано за оценката, извършена в съответствие с член 16, параграф 2 от Директива 98/8/ЕО. Активното вещество в пуснатия на пазара продукт може да бъде със същата или с различна чистота, ако е доказана техническата му равностойност с оцененото активно вещество.


title: Регламент за изпълнение (ЕC) № 143/2012 на Комисията от 17 февруари 2012 година относно издаването на лицензии за внос, за които са подадени заявления през първите седем дни на месец февруари 2012 г. в рамките на тарифната квота за висококачествено говеждо месо, управлявана съгласно Регламент (ЕО) № 620/2009

text:
               18.2.2012

               BG

               Официален вестник на Европейския съюз

               L 47/24

         РЕГЛАМЕНТ ЗА ИЗПЪЛНЕНИЕ (ЕC) № 143/2012 НА КОМИСИЯТА
   от 17 февруари 2012 година
   относно издаването на лицензии за внос, за които са подадени заявления през първите седем дни на месец февруари 2012 г. в рамките на тарифната квота за висококачествено говеждо месо, управлявана съгласно Регламент (ЕО) № 620/2009
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1),
   като взе предвид Регламент (ЕО) № 1301/2006 на Комисията от 31 август 2006 г. за определяне на общи правила за управление на тарифните квоти за внос на земеделски продукти, които се управляват чрез система на лицензии за внос (2), и по-специално член 7, параграф 2 от него,
   като има предвид, че:

               (1)

               Регламент (ЕО) № 620/2009 на Комисията от 13 юли 2009 г. за управление на тарифна квота за внос на висококачествено говеждо месо (3) определя подробни правила за подаване на заявления и издаване на лицензии за внос.

               (2)

               В член 7, параграф 2 от Регламент (ЕО) № 1301/2006 се посочва, че когато количествата, обхванати от заявленията за лицензии, превишават наличните количества за периода на тарифната квота за внос, следва да бъде определен коефициент на разпределение, който се прилага за количествата, обхванати от всяко заявление за лицензия. Заявленията за лицензии за внос, подадени съгласно член 3 от Регламент (ЕО) № 620/2009 в периода от 1 до 7 февруари 2012 г., превишават наличните количества. Поради това следва да се определи до каква степен могат да се издават лицензии за внос, като се определи коефициентът на разпределение,

         ПРИЕ НАСТОЯЩИЯ РЕГЛАМЕНТ:
   Член 1
   Към заявленията за лицензии за внос, които се отнасят за квота с пореден номер 09.4449 и са подадени съгласно член 3 от Регламент (ЕО) № 620/2009 в периода от 1 до 7 февруари 2012 г., се прилага коефициент на разпределение в размер на 0,392215 %.
   Член 2
   Настоящият регламент влиза в сила в деня след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 17 февруари 2012 година.

            За Комисията, от името на председателя,

         José Manuel SILVA RODRÍGUEZ

            Генерален директор на Генерална дирекция „Земеделие и развитие на селските райони“

      (1)  ОВ L 299, 16.11.2007 г., стр. 1.

      (2)  ОВ L 238, 1.9.2006 г., стр. 13.

      (3)  ОВ L 182, 15.7.2009 г., стр. 25.


title: Регламент за изпълнение (ЕС) 2016/1081 на Комисията от 22 юни 2016 година за вписване на название в регистъра на защитените наименования за произход и защитените географски указания [Krčko maslinovo ulje (ЗНП)]

text:
               6.7.2016

               BG

               Официален вестник на Европейския съюз

               L 180/1

         РЕГЛАМЕНТ ЗА ИЗПЪЛНЕНИЕ (ЕС) 2016/1081 НА КОМИСИЯТА
   от 22 юни 2016 година
   за вписване на название в регистъра на защитените наименования за произход и защитените географски указания [Krčko maslinovo ulje (ЗНП)]
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 52, параграф 2 от него,
   като има предвид, че:

               (1)

               В съответствие с член 50, параграф 2, буква а) от Регламент (ЕС) № 1151/2012 заявлението за регистрация на наименованието „Krčko maslinovo ulje“, подадено от Хърватия, бе публикувано в Официален вестник на Европейския съюз
                   (2).

               (2)

               Тъй като Комисията не получи никакви възражения по член 51 от Регламент (ЕС) № 1151/2012, наименованието „Krčko maslinovo ulje“ следва да бъде регистрирано,

         ПРИЕ НАСТОЯЩИЯ РЕГЛАМЕНТ:
   Член 1
   Регистрира се наименованието „Krčko maslinovo ulje“ (ЗНП).
   Наименованието по първа алинея се използва за идентифициране на продукт от клас 1.5. „Масла и мазнини (масло, маргарин, растителни мазнини и др.)“ от приложение XI към Регламент за изпълнение (ЕС) № 668/2014 на Комисията (3).
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 22 юни 2016 година.

            За Комисията,

            от името на председателя,

         Phil HOGAN

            Член на Комисията

      (1)  ОВ L 343, 14.12.2012 г., стр. 1.

      (2)  ОВ C 99, 15.3.2016 г., стр. 20.

      (3)  Регламент за изпълнение (ЕС) № 668/2014 на Комисията от 13 юни 2014 г. за определяне на правила за прилагането на Регламент (ЕС) № 1151/2012 на Европейския парламент и на Съвета относно схемите за качество на селскостопанските продукти и храни (ОВ L 179, 19.6.2014 г., стр. 36).


title: Регламент за изпълнение (ЕС) № 1169/2013 на Комисията от 7 ноември 2013 година за вписване на название в регистъра на защитените наименования за произход и защитените географски указания [Maçã Riscadinha de Palmela (ЗНП)]

text:
               20.11.2013

               BG

               Официален вестник на Европейския съюз

               L 310/3

         РЕГЛАМЕНТ ЗА ИЗПЪЛНЕНИЕ (ЕС) № 1169/2013 НА КОМИСИЯТА
   от 7 ноември 2013 година
   за вписване на название в регистъра на защитените наименования за произход и защитените географски указания [Maçã Riscadinha de Palmela (ЗНП)]
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 52, параграф 2 от него,
   като има предвид, че:

               (1)

               В съответствие с член 50, параграф 2, буква а) от Регламент (ЕС) № 1151/2012 заявлението за регистрация на названието „Maçã Riscadinha de Palmela“, подадено от Португалия, бе публикувано в Официален вестник на Европейския съюз
                   (2).

               (2)

               Тъй като Комисията не получи никакви възражения съгласно член 51 от Регламент (ЕС) № 1151/2012, названието „Maçã Riscadinha de Palmela“ следва да бъде регистрирано,

         ПРИЕ НАСТОЯЩИЯ РЕГЛАМЕНТ:
   Член 1
   Регистрира се названието, посочено в приложението към настоящия регламент.
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 7 ноември 2013 година.

            За Комисията, от името на председателя,
         Dacian CIOLOȘ

            Член на Комисията

      (1)  ОВ L 343, 14.12.2012 г., стр. 1.

      (2)  ОВ С 85, 23.3.2013 г., стр. 16.

      ПРИЛОЖЕНИЕ
      Предназначени за консумация от човека земеделски продукти, посочени в приложение I към Договора:

         Клас 1.6.   Плодове, зеленчуци и зърнени култури, пресни или преработени

      ПОРТУГАЛИЯ
      Maçã Riscadinha de Palmela (ЗНП)


title: Регламент за изпълнение (ЕС) № 1240/2011 на Комисията от 30 ноември 2011 година за определяне на извънредни мерки относно пускането на извънквотна захар и изоглюкоза на пазара на Съюза при намалена такса за свръхпроизводство за пазарната 2011/2012 година

text:
               1.12.2011

               BG

               Официален вестник на Европейския съюз

               L 318/9

         РЕГЛАМЕНТ ЗА ИЗПЪЛНЕНИЕ (ЕС) № 1240/2011 НА КОМИСИЯТА
   от 30 ноември 2011 година
   за определяне на извънредни мерки относно пускането на извънквотна захар и изоглюкоза на пазара на Съюза при намалена такса за свръхпроизводство за пазарната 2011/2012 година
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 64, параграф 2 и член 187 във връзка с член 4 от него,
   като има предвид, че:

               (1)

               От няколко месеца цените на световния пазар на захар са на равнище близко до или дори над цената на вътрешния пазар на Съюза. Прогнозите за световните пазарни цени на борсите за фючърсни сделки със захар в Ню Йорк и Лондон за месеците март, май и юли 2012 г. също сочат, че цените на световния пазар ще останат високи. Поради това се очаква вносът от трети държави, които се възползват от определени преференциални споразумения, да отбележи само умерен ръст през пазарната 2011/2012 година.

               (2)

               Прогнозираният захарен баланс в рамките на Съюза за пазарната 2011/2012 година набелязва дефицит между използването на квотна захар и предполагаемото налично количество от около 700 000 тона. Произтичащото ниско ниво на крайна наличност поражда опасност от нарушаване на доставките на пазара на захар в Съюза и увеличаване на цената на захарта на вътрешния пазар на Съюза.

               (3)

               От друга страна, добрата реколта в някои части на Съюза доведе до производство на захар в превишение на квотата, определена в член 56 от Регламент (ЕО) № 1234/2007, с близо 5 милиона тона. Като се вземат предвид оценките на договорните ангажименти на производителите на захар по отношение на някои промишлени продукти съгласно член 62 от Регламент (ЕО) № 1234/2007 и ангажиментите за износ за 2011/2012 г. на извънквотна захар, все още ще бъдат налични значителни количества извънквотна захар в размер на около 1 000 000 тона. Част от тази захар би могла да се предложи на пазара на захар на Съюза, за да се задоволи отчасти търсенето и да се избегне прекомерното нарастване на цената.

               (4)

               С член 187 от Регламент (ЕО) № 1234/2007 Комисията се оправомощава да предприема необходимите мерки за сектора, ако квотите или цените на световния пазар на захар достигнат ниво, което нарушава или поражда опасност от нарушаване на доставките на пазара на захар в Съюза. В този контекст, възможните мерки не са ограничени до изрично споменатата мярка за пълно или частично преустановяване на прилагането на вносните мита.

               (5)

               През пазарната 2010/2011 година цените на световния пазар на захар бяха близки до или дори над регистрираната средна цена на пазара на Съюза за определени периоди от време. На фона на това и вземайки предвид транспортните разходи и закъсненията, свързани с вноса, инструментът за намаляване на вносните мита сам по себе си би могъл да не е достатъчен за справяне с недостига на квотна захар и с натиска за увеличение на цените на пазара на ЕС.

               (6)

               С член 64, параграф 2 от Регламент (ЕО) № 1234/2007 Комисията се оправомощава да определя таксата за свръхпроизводство за количествата захар и изоглюкоза, произведени в превишение на квотата, в достатъчно голям размер, за да се избегне натрупването на количества в превишение на квотата. С член 3, параграф 1 от Регламент (ЕО) № 967/2006 на Комисията от 29 юни 2006 г. за установяване на подробни правила за прилагането на Регламент (ЕО) № 318/2006 на Съвета по отношение на производството над квотите в сектора на захарта (2) размерът на таксата се определя на 500 EUR на тон.

               (7)

               Продължаващото слабо предлагане на захар на вътрешния пазар през пазарната 2011/2012 година може да позволи продажбата на 400 000 тона извънквотна захар на вътрешния пазар. Тъй като дефицитът при предлагането е по-малък, отколкото през пазарната 2010/2011 година, и мярката е предприета на по-ранен етап в сравнение с пазарната 2010/2011 година, като все още съществува известна несигурност около точните налични количества на пазара на ЕС, установяването на намалена такса е уместно с цел избягване на евентуален риск от натрупване на количества. За това ограничено количество захар, произведено в превишение на квотата, следва да се определи намалена такса за свръхпроизводство в размер на тон, представляващ разликата между най-скорошната публично достъпна средна цена за Съюза и цената на световния пазар.

               (8)

               Доколкото Регламент (ЕО) № 1234/2007 определя квоти за захар и изоглюкоза, подобна мярка следва да се приложи за съответното количество изоглюкоза, произведено в превишение на квотата, тъй като изоглюкозата е до известна степен търговски заместител на захарта.

               (9)

               Поради това и с оглед увеличаване на доставките, производителите на захар и изоглюкоза следва да подадат заявления до компетентните органи на държавите-членки за сертификати, с които им се разрешава да продават на пазара на Съюза известни количества, произведени над квотното ограничение, с намалена такса за свръхпроизводство.

               (10)

               Валидността на сертификатите следва да е ограничена във времето с цел бързо подобрение на ситуацията с доставките.

               (11)

               Определянето на горни граници за количествата, за които даден производител може да подаде заявление в рамките на даден период за подаване на заявления, и ограничаването на обхвата на сертификатите така, че те да се издават единствено за продукти от продукцията на самия заявител, би трябвало да предотврати спекулативни действия в рамките на системата, създадена с настоящия регламент.

               (12)

               С подаването на заявление производителите на захар следва да поемат задължението да заплатят минималната цена за захарното цвекло, използвано за производството на количеството захар, за което подават заявление. Следва да бъдат уточнени минималните изисквания за допустимост на заявленията.

               (13)

               Компетентните органи на държавите-членки следва да уведомят Комисията за получените заявления. С цел да се опростят и стандартизират тези уведомления следва да бъдат предоставени съответните образци.

               (14)

               Комисията следва да гарантира, че сертификати се предоставят само в рамките на количествата, определени с настоящия регламент. Следователно при необходимост Комисията следва да може да определи коефициент на разпределение, приложим по отношение на получените заявления.

               (15)

               Държавите-членки следва незабавно да информират заявителите дали заявените количества се предоставят частично или изцяло.

               (16)

               Намалената такса за свръхпроизводство следва да се заплати след приемане на заявлението и преди издаване на сертификата.

               (17)

               Компетентните органи следва да уведомят Комисията за количествата, за които са издадени сертификати с намалена такса за свръхпроизводство. За тази цел Комисията трябва да им предостави съответните образци.

               (18)

               Пускането на пазара на Съюза на количества захар над тези, за които са издадени сертификати в съответствие с настоящия регламент, следва да е предмет на начисляване на такса за свръхпроизводство в съответствие с член 64, параграф 2 от Регламент (ЕО) № 1234/2007. Поради това е целесъобразно да се предвиди разпоредба, съгласно която заявител, който не изпълни ангажимента си да пусне на пазара на Съюза количеството, за което му е предоставен сертификат, следва да заплати и сумата от 500 EUR на тон. Този последователен подход е насочен към предотвратяване на злоупотреби с механизма, въведен от настоящия регламент.

               (19)

               За целите на установяване на средни цени за квотна и извънквотна захар на пазара на Съюза в съответствие с член 13, параграф 1 от Регламент (ЕО) № 952/2006 на Комисията от 29 юни 2006 г. за установяване на подробни правила за прилагането на Регламент (ЕО) № 318/2006 на Съвета по отношение на производството над квотите в сектора на захарта (3), захарта, за която е получен сертификат, издаден съгласно настоящия регламент, следва да се счита за квотна захар.

               (20)

               Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,

         ПРИЕ НАСТОЯЩИЯ РЕГЛАМЕНТ:
   Член 1
   Временно намаление на таксата за свръхпроизводство
   Чрез дерогация от член 3, параграф 1 от Регламент (ЕО) № 967/2006 размерът на таксата за свръхпроизводство за максимално количество от 400 000 тона захар, изразени в еквивалент на бяла захар, и 21 000 тона изоглюкоза във вид на сухо вещество, произведени в превишение на квотата, определена в приложение VI към Регламент (ЕО) № 1234/2007, и пуснати на пазара на Съюза през пазарната 2011/2012 година, се определя на 85 EUR на тон. Намалената такса за свръхпроизводство се заплаща след приемане на заявлението, посочено в член 2, и преди издаване на сертификата, посочен в член 6.
   Член 2
   Подаване на заявление за сертификат
   1.   За да се възползват от условията, определени в член 1, производителите на захар и изоглюкоза подават заявление за сертификат.
   2.   Заявители могат да бъдат само предприятия, произвеждащи захар от цвекло и захарна тръстика или произвеждащи изоглюкоза, одобрени съгласно член 57 от Регламент (ЕО) № 1234/2007, на които е разпределена квота за производство за пазарната 2011/2012 година съгласно член 56 от посочения регламент.
   3.   Всеки заявител може да подава най-много едно заявление за захар и едно за изоглюкоза в рамките на даден период за подаване на заявления.
   4.   Заявление за сертификат се подава по факс или по електронна поща до компетентния орган в държавата-членка, в която е одобрено предприятието. Компетентните органи на държавата-членка може да изискат подадените по електронен път заявления да бъдат придружени от усъвършенстван електронен подпис по смисъла на Директива 1999/93/ЕО на Европейския парламент и на Съвета (4).
   5.   За да бъдат допустими, заявленията трябва да отговарят на следните условия:

               а)

               заявленията посочват:

                           i)

                           име, адрес и номер по ДДС на заявителя; както и

                           ii)

                           заявените количества, изразени в тонове еквивалент на бяла захар и в тонове изоглюкоза във вид на сухо вещество, закръглени до цяло число;

               б)

               заявените в рамките на този период за подаване на заявления количества, изразени в тонове еквивалент на бяла захар и в тонове изоглюкоза във вид на сухо вещество, не превишават 50 000 тона в случай на захар и 2 500 тона в случай на изоглюкоза;

               в)

               ако заявлението се отнася за захар, заявителят се задължава да плати определената в член 49 от Регламент (ЕО) № 1234/2007 минимална цена за захарното цвекло, използвано за производството на количеството захар, за което са получени сертификати, издадени в съответствие с член 6 от настоящия регламент;

               г)

               заявлението се подава в писмен вид на официалния или на един от официалните езици на държавата-членка, в която то се подава;

               д)

               заявлението съдържа препратка към настоящия регламент и крайния срок за подаването на заявленията за съответния период на подаване на заявления;

               е)

               заявителят не въвежда никакви допълнителни условия към вече установените в настоящия регламент.

         6.   Заявления, които не са подадени в съответствие с параграфи 1—5, не се допускат.
   7.   Дадено заявление не може да бъде оттеглено или изменено след подаването му, дори когато заявеното количество е предоставено само частично.
   Член 3
   Подаване на заявления
   1.   Първият период, през който могат да се подават заявления, приключва на 7 декември 2011 г. в 12 часа на обяд брюкселско време.
   2.   Периодите, през които могат да бъдат подавани заявления за втория и последващите периоди на подаване на заявления, започват на първия работен ден след края на предишния период. Те приключват в 12 часа на обяд брюкселско време съответно на 14 декември 2011 г., 11 януари 2012 г., 25 януари 2012 г., 1 февруари 2012 г., 15 февруари 2012 г., 6 юни 2012 г., 27 юни 2012 г. и 11 юли 2012 г.
   3.   Комисията може да преустанови подаването на заявления за един или няколко периода на подаване на заявления.
   Член 4
   Предаване на заявленията от държавите-членки
   1.   Компетентните органи на държавите-членки решават дали заявленията отговарят на изискванията въз основа на условията, посочени в член 2. Когато компетентните органи решат, че дадено заявление не отговаря на изискванията, те информират заявителя незабавно.
   2.   Компетентните органи уведомяват по факс или по електронна поща Комисията най-късно в петък за отговарящите на изискванията заявления, подадени през предходния период на подаване на заявления. Това уведомление не съдържа информацията, посочена в член 2, параграф 5, буква а), подточка i). Държавите-членки, които не са получили заявления, но за пазарната 2011/2012 година им е разпределена квота за захар или изоглюкоза, също уведомяват Комисията в същия срок за липсата на заявления.
   3.   Формата и съдържанието на уведомленията се определят въз основа на образци, предоставени на държавите-членки от Комисията.
   Член 5
   Надхвърляне на определените количества
   Когато информацията, предоставена от компетентните органи на държавите-членки в съответствие с член 4, параграф 2, показва, че заявените количества надхвърлят определените в член 1, Комисията:

               а)

               определя коефициент на разпределение, който държавите-членки прилагат по отношение на количествата, обхванати от всяко съобщено заявление за сертификат;

               б)

               отхвърля заявленията, които все още не са съобщени;

               в)

               закрива периода за подаване на заявления.

         Член 6
   Издаване на сертификати
   1.   Без да се засягат разпоредбите на член 5, на десетия работен ден от края на седмицата, в която е приключил периодът на подаване на заявления, компетентният орган издава сертификати въз основа на заявленията, съобщени на Комисията през този период на подаване на заявления, в съответствие с член 4, параграф 2.
   2.   Всеки понеделник държавите-членки съобщават на Комисията количествата захар и/или изоглюкоза, за които са издали сертификати през предходната седмица.
   3.   Образец на сертификата се съдържа в приложението.
   Член 7
   Валидност на сертификатите
   Сертификатите са в сила до края на втория месец, следващ месеца на издаване.
   Член 8
   Прехвърляне на сертификатите
   Правата и задълженията, произтичащи от сертификатите, не подлежат на прехвърляне.
   Член 9
   Докладване на цените
   За целите на член 13, параграф 1 от Регламент (ЕО) № 952/2006, количеството продадена захар, за което е получен сертификат, издаден съгласно настоящия регламент, следва да се счита за квотна захар.
   Член 10
   Мониторинг
   1.   Заявителите добавят към месечните си съобщения, изпращани съгласно член 21, параграф 1 от Регламент (ЕО) № 952/2006, количествата, за които са получили сертификати в съответствие с член 6 от настоящия регламент.
   2.   Преди 31 октомври 2012 г. всеки притежател на сертификат съгласно настоящия регламент представя на компетентните органи на държавите-членки доказателство, че всички количества, за които му е издаден сертификат, са пуснати на пазара на Съюза. За всеки тон, за който е издаден сертификат, но не е пуснат на пазара на Съюза по причини, различни от непреодолима сила, се заплащат по 415 EUR на тон.
   3.   Държавите-членки съобщават на Комисията количествата, които не са пуснати на пазара на Съюза.
   4.   Държавите-членки изчисляват и съобщават на Комисията разликата между общото количество захар и изоглюкоза, произведени от всеки производител в превишение на квотата, и количествата, пласирани от производителя в съответствие с член 4, параграф 1, втора алинея от Регламент (ЕО) № 967/2006. Ако оставащите количества извънквотна захар или изоглюкоза на даден производител са по-малки от заявените от него по настоящия регламент, производителят заплаща за разликата по 500 EUR на тон.
   Член 11
   Влизане в сила
   Настоящият регламент влиза в сила на третия ден след публикуването му в Официален вестник на Европейския съюз.

   Срокът му на действие изтича на 31 декември 2012 г.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 30 ноември 2011 година.

            За Комисията

            Председател

         José Manuel BARROSO

      (1)  ОВ L 299, 16.11.2007 г., стр. 1.

      (2)  ОВ L 176, 30.6.2006 г., стр. 22.

      (3)  ОВ L 178, 1.7.2006 г., стр. 39.

      (4)  ОВ L 13, 19.1.2000 г., стр. 12.

      ПРИЛОЖЕНИЕ
      Образец на сертификата, посочен в член 7, параграф 3
      СЕРТИФИКАТ

         за намаление за пазарната 2011/12 година на таксата, предвидена в член 3 от Регламент (ЕО) № 967/2006

                  Държава-членка:

                  Притежател на квота:

                  Продукт

                  Заявени количества:

                  Предоставени количества:

                  Заплатена такса (EUR/т):

                  85 EUR/тон

                  За пазарната 2011/2012 година таксата, предвидена в член 3 от Регламент (ЕО) № 967/2006, не се прилага по отношение на количествата, предмет на настоящия сертификат, при условие че са спазени правилата, предвидени в Регламент за изпълнение (ЕС) № 1240/2011, по-специално в член 2, параграф 5, буква в)

                  Подпис на компетентния орган на държавата-членка

                  Дата на издаване

                  Настоящият сертификат е в сила до края на втория месец, следващ датата на издаване.


title: Регламент за изпълнение (ЕС) № 626/2012 на Съвета от 26 юни 2012 година за изменение на Регламент за изпълнение (ЕС) № 349/2012 за налагане на окончателно антидъмпингово мито върху вноса на винена киселина с произход от Китайската народна република

text:
               13.7.2012

               BG

               Официален вестник на Европейския съюз

               L 182/1

         РЕГЛАМЕНТ ЗА ИЗПЪЛНЕНИЕ (ЕС) № 626/2012 НА СЪВЕТА
   от 26 юни 2012 година
   за изменение на Регламент за изпълнение (ЕС) № 349/2012 за налагане на окончателно антидъмпингово мито върху вноса на винена киселина с произход от Китайската народна република
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Регламент (ЕО) № 1225/2009 на Съвета от 30 ноември 2009 г. за защита срещу дъмпингов внос от страни, които не са членки на Европейската общност (1) (наричан по-долу „основният регламент“), и по-специално член 9 и член 11, параграфи 3, 5 и 6 от него,
   като взе предвид предложението, представено от Европейската комисия (наричана по-долу „Комисията“) след консултация с Консултативния комитет,
   като има предвид, че:
   А.   ПРОЦЕДУРА

   1.   Действащи мерки

               (1)

               През 2006 г. с Регламент (ЕО) № 130/2006 (2) Съветът наложи окончателно антидъмпингово мито върху вноса на винена киселина с произход от Китайската народна република (наричана по-долу „КНР“ или „засегнатата държава“) (наричано по-долу „първоначалните антидъмпингови мерки“). Посоченият регламент беше изменен с Регламент (ЕО) № 150/2008 на Съвета (3). През 2012 г. с Регламент за изпълнение (ЕС) № 332/2012 (4) Съветът измени тези мерки, а с Регламент за изпълнение (ЕС) № 349/2012 удължи срока им на действие с още пет години (5).

         2.   Започване на междинно преразглеждане

               (2)

               Искане за преразглеждане бе подадено от следните производители от Съюза: Distillerie Bonollo SpA, Industria Chimica Valenzana SpA, Distillerie Mazzari SpA, Caviro Distillerie Srl и Comercial Quimica Sarasa s.l. (наричани по-долу „заявителите“).

               (3)

               Обхватът на искането за преразглеждане беше ограничен до проучване на дъмпинга по отношение на двама производители износители от КНР — Changmao Biochemical Engineering Co., Ltd, Changzhou City, и Ninghai Organic Chemical Factory, Ninghai. В искането се твърдеше, че продължаването на действието на мерките на съществуващото ниво, което беше основано на по-рано установеното ниво на дъмпинга, не изглежда вече достатъчно за неутрализиране на дъмпинга, при положение че и на двете дружества следва да се откаже третиране като дружество, работещо в условията на пазарна икономика (наричано по-долу „ТДПИ“).

               (4)

               След като установи, че са налице достатъчно prima facie доказателства за започване на междинно преразглеждане и след като се консултира с Консултативния комитет, на 29 юли 2011 г. Комисията обяви с известие, публикувано в Официален вестник на Европейския съюз
                   (6) (наричано по-долу „известието за започване на преразглеждане“), че започва междинно преразглеждане, ограничено до дъмпинга в съответствие с член 11, параграф 3 от основния регламент.

         3.   Разследване

   3.1.   Разследван период

               (5)

               Разследването на дъмпинга обхвана периода от 1 юли 2010 г. до 30 юни 2011 г. (наричан по-долу „разследваният период в рамките на преразглеждането“ или „РПП“).

         3.2.   Страни, засегнати от настоящото разследване

               (6)

               Комисията уведоми официално двамата производители износители в засегнатата държава и органите на засегнатата държава за започването на междинното преразглеждане.

               (7)

               На заинтересованите страни беше предоставена възможност да изложат становищата си в писмена форма и да поискат изслушване в срока, посочен в известието за започване на преразглеждане.

         3.3.   Отговори на въпросника и проверки

               (8)

               Комисията изпрати въпросници на двамата посочени в искането за преразглеждане производители износители и на производители в държавата аналог Аржентина.

               (9)

               Отговори на въпросниците бяха получени от двамата производители износители от КНР, както и от съдействащия производител в държавата аналог.

               (10)

               С цел да даде възможност на двамата производители износители в КНР да подадат заявление за третиране като дружество, работещо в условията на пазарна икономика (наричано по-долу „ТДПИ“), или за индивидуално третиране (наричано по-долу „ИТ“), ако желаят това, Комисията изпрати съответните формуляри за заявление. Заявления за ТДПИ или за ИТ, в случай че при разследването се установи, че не отговарят на условията за ТДПИ, бяха получени и от двамата производители износители.

               (11)

               Комисията издири и провери цялата информация, преценена като необходима за определяне на дъмпинга, и извърши проверки на място в помещенията на следните дружества:

                              а)

                              производители износители в КНР:

                                       —

                                       Ninghai Organic Chemical Factory, Ninghai,

                                       —

                                       Changmao Biochemical Engineering Co., Ltd., Changzhou;

                              б)

                              производители износители в държавата аналог:

                                       —

                                       TARCOL S.A., Buenos Aires.

         Б.   РАЗГЛЕЖДАН ПРОДУКТ И СХОДЕН ПРОДУКТ

   1.   Разглеждан продукт

               (12)

               Разглежданият продукт в настоящото преразглеждане е същият като при първоначалното разследване — винена киселина, с изключение на D-(-) винена киселина с отрицателна оптична ротация от най-малко 12,0 градуса, измерена във воден разтвор в съответствие с метода, описан в Европейската фармакопея, с произход от Китай, класиран понастоящем в код по КН ex 2918 12 00 (наричан по-долу „разглежданият продукт“).

               (13)

               Разглежданият продукт се използва във виното, в напитки и хранителни добавки, като стабилизатор при мазилки и в множество други продукти. Той може да се получи от страничните продукти при производството на вино, какъвто е случаят с производството в Съюза, или чрез химичен синтез от нефтохимични съединения, какъвто е случаят с производството в КНР. От страничните продукти при производството на вино може да се получи само L+ винена киселина. Синтетичното производство позволява да бъдат получени както L+ винена киселина, така и DL винена киселина. И двата вида се приемат за разглеждания продукт и са с еднакви приложения.

         2.   Сходен продукт

               (14)

               Както и при предходното разследване, беше сметнато, че винената киселина, произвеждана в КНР и изнасяна за Съюза, винената киселина, произвеждана и продавана на вътрешния пазар на държавата аналог (Аржентина), и винената киселина, произвеждана и продавана в Съюза от производителите в Съюза, са с еднакви основни физични и химични характеристики и с еднакви основни приложения. Поради това те бяха счетени за сходни продукти по смисъла на член 1, параграф 4 от основния регламент.

         В.   ДЪМПИНГ

   1.   Третиране като дружество, работещо в условията на пазарна икономика

               (15)

               И двете посочени в искането за преразглеждане дружества поискаха третиране като дружество, работещо в условията на пазарна икономика. В съответствие с член 2, параграф 7, буква б) от основния регламент при антидъмпинговите разследвания относно внос с произход от КНР нормалната стойност се определя в съответствие с параграфи 1—6 от същия член за онези производители, за които се установи, че отговарят на критериите, посочени в член 2, параграф 7, буква в) от основния регламент.

               (16)

               Накратко и единствено за улеснение критериите за ТДПИ са посочени в обобщен вид по-долу:

                           1)

                           стопанските решения се вземат и разходите се извършват в съответствие с пазарните условия и без значителна намеса на държавата;

                           2)

                           счетоводната документация подлежи на независим одит в съответствие с международните счетоводни стандарти и се прилага за всички цели;

                           3)

                           няма съществени изкривявания, пренесени от предишната система на непазарна икономика;

                           4)

                           осигурени са правна сигурност и стабилност посредством закони за несъстоятелността и собствеността;

                           5)

                           валутният обмен се извършва по пазарен курс.

               (17)

               И двамата производители в КНР поискаха ТДПИ в съответствие с член 2, параграф 7, буква в) от основния регламент. Всяко от заявленията за ТДПИ беше анализирано и бяха проведени проверки на място в помещенията на посочените съдействащи дружества.

               (18)

               ТДПИ беше отказано и на двете дружества на основание критерий 1 от член 2, параграф 7, буква в) въз основа на доказателства за изкривяване на цената на основната суровина — бензен. При сравнение на цените на вътрешния пазар в Китай въз основа на покупните цени на един от съдействащите производители спрямо цените в други държави с пазарна икономика беше установено наличието на ценова разлика в диапазона 19—51 % през разследвания период. КНР налага вносно мито върху бензена от 40 % (въпреки че през РПП то не беше в сила), като в същото време не възстановява никаква част от наложения върху износа ДДС в размер на 17 %. Бяха установени изкривявания и по отношение на цената на междинната суровина — малеинов анхидрид, закупувана от другия съдействащ производител, като за източник бяха използвани неговите покупки.

               (19)

               ТДПИ беше отказано на едно от дружествата и на основание критерии 2 и 3 поради наличие на доказателства за занижени цени на правото за ползване на земя, както и завишаване на стойността на активите на дружеството с цел гарантиране на заем от държавна банка.

               (20)

               И двете дружества оспориха констатациите на Комисията, след като бяха осведомени за тях. Никое от дружествата обаче не можа да обясни ниската цена на бензена на пазара на КНР. Дружеството, посочено в съображение 19, представи някои документи, с които да оспори констатациите на Комисията относно цените на правото за ползване на земя и оценяването на неговите активи. Предвид това обаче, че тези документи бяха поискани по време на проверката и не бяха представени, беше решено, че информацията не може да бъде проверена и да се счита за надеждна.

               (21)

               Поради това ТДПИ се отказва и на двете дружества.

               (22)

               И двете дружества обаче отговарят на изискванията от член 9, параграф 5 от основния регламент и поради това имат право да им бъде определено индивидуално антидъмпингово мито въз основа на собствените им експортни цени.

         2.   Държава аналог

               (23)

               В съответствие с разпоредбите в член 2, параграф 7, буква а) от основния регламент нормалната стойност беше определена въз основа на цената или на конструираната стойност в подходяща трета държава с пазарна икономика („държавата аналог“) или на цената от държавата аналог за други държави, включително за Съюза, или, когато това не бе възможно — на всяка друга разумна основа, включително действително платената или платима за сходния продукт цена в Съюза, съответно коригирана при необходимост, за да се предвиди разумен марж на печалба.

               (24)

               Както при първоначалното разследване, в известието за започване на преразглеждане Аржентина беше предложена като подходяща държава аналог за целите на определянето на нормалната стойност в съответствие с член 2, параграф 7, буква а) от основния регламент. След публикуването на известието за започване на преразглеждане едно дружество в Индия и едно в Австралия бяха посочени като други възможни производители в трета държава с пазарна икономика. Нито едно от двете дружества обаче не отговори на изпратения му въпросник.

               (25)

               Един производител на винена киселина в Аржентина оказа съдействие на разследването, като отговори на въпросите. При разследването бе установено, че в Аржентина е налице конкурентен пазар на винена киселина, на който се конкурират двама местни производители и внос от трети държави. Обемът на производството в Аржентина представлява повече от 20 % от износа от КНР на разглеждания продукт в Съюза. Поради това аржентинският пазар беше счетен за достатъчно представителен за целите на определянето на нормалната стойност за КНР.

               (26)

               Предвид посоченото по-горе беше направено същото заключение като при първоначалното разследване, че Аржентина представлява подходяща държава аналог в съответствие с член 2, параграф 7, буква а) от основния регламент.

         3.   Нормална стойност

               (27)

               Нормалната стойност беше определена въз основа на получената информация от съдействащия производител в държавата аналог. Въпреки че производителят от държавата аналог беше реализирал продажби на разглеждания продукт на вътрешния пазар, предвид разликата между производствените методи в Аржентина и КНР, която оказва значително въздействие върху цените и разходите, беше решено нормалната стойност да бъде конструирана, вместо да бъдат използвани цените при тези продажби на вътрешния пазар. Цената на суровината в Аржентина беше заменена със средната пазарна цена на бензена и беше направена корекция за разходите за продажба и общите и административните разходи в Аржентина, за да бъдат отразени по-добре характеристиките на вътрешния пазар в КНР.

               (28)

               Така нормалната стойност за L+ винената киселина (която се произвежда от аржентинския производител) беше конструирана от разходите за производство в Аржентина на L+ винена киселина, като беше взета предвид разликата между производствените методи в Аржентина и КНР.

               (29)

               Предвид това, че аржентинският производител не произвеждаше DL винена киселина, нормалната стойност също беше конструирана чрез използване на установената разлика между цените на двата вида на продукта.

         4.   Експортна цена

               (30)

               Експортните цени и за двамата производители износители от КНР бяха определени въз основа на действително платената или платима цена от първия независим клиент в Съюза.

         5.   Сравнение

               (31)

               С цел да се направи обективно сравнение между нормалната стойност и експортната цена в съответствие с член 2, параграф 10 от основния регламент, бяха отчетени под формата на корекции някои разлики по отношение на транспорта, застраховането и косвеното данъчно облагане в случаите, когато за тях беше доказано, че оказват въздействие върху цените и съпоставимостта на цените.

         6.   Дъмпингови маржове

               (32)

               И за двете дружества среднопретеглената нормална стойност за всеки продукт беше сравнена със среднопретеглената експортна цена за същия вид на продукта в съответствие с член 2, параграф 11 от основния регламент.

               (33)

               На тази основа среднопретеглените дъмпингови маржове, изразени като процент от цената CIF на границата на Съюза преди облагането с мито, са, както следва:

                           Дружество

                           Дъмпингов марж

                           Changmao Biochemical Engineering Co., Ltd, Changzhou

                           13,1 %

                           Ninghai Organic Chemical Factory, Ninghai.

                           8,3 %

         7.   Траен характер на промяната в обстоятелствата

               (34)

               В искането за преразглеждане беше заявено, че на двамата производители износители от КНР следва вече да не бъде предоставяно ТДПИ, както и че тази промяна е с траен характер. Предвид основанията за отказ на ТДПИ може да се смята, че заключенията от настоящото преразглеждане са с траен характер. Има данни за това, че изкривяването на цените на бензена в КНР е било налице преди РПП, но няма такива за това, че правителството на КНР е премахнало или ще премахне тези изкривявания.

               (35)

               Що се отнася до посочените в съображение 19 основания за конкретното дружество, те също са с траен характер, тъй като засягат разходите и решенията на дружеството за значителен период от време. Това не са събития, които биха оказали въздействие върху първоначалното разследване, при което на дружеството беше предоставено ТДПИ.

         Г.   ИЗМЕНЕНИЕ НА ДЕЙСТВАЩИТЕ АНТИДЪМПИНГОВИ МЕРКИ

               (36)

               Предвид изложеното по-горе се смята, че с настоящото антидъмпингово преразглеждане следва да се измени нивото на действащите мерки по отношение на вноса на винена киселина от КНР.

               (37)

               Всички страни бяха информирани за основните факти и съображения, на които се основава намерението да се препоръча изменение на съществуващите мерки. На тези страни беше предоставен също така срок, в който имаха възможност да представят коментарите си след разгласяването.

               (38)

               Едно от дружествата от КНР отговори на разгласяването, като отново оспори констатациите относно отказа за предоставяне на ТДПИ на основание ценови изкривявания при основната суровина. Дружеството обаче не представи каквито и да е нови данни в подкрепа на твърденията си и аргументите му трябваше да бъдат отхвърлени. Дружеството поиска също така повече информация относно посочените в съображение 27 корекции, която обаче трябваше да му бъде отказана поради невъзможността да му бъде предоставена, без да бъдат разкрити производствените методи и разходите на единствения производител в Аржентина.

               (39)

               Промишлеността на Съюза отговори на разгласяването, като оспори използването на конструирана нормална стойност вместо вътрешните продажни цени в държавата аналог, както и посочените по-горе корекции на конструираната нормална стойност, за да се вземат предвид разликите между Аржентина и КНР по отношение на суровините и производствения процес.

               (40)

               По отношение на използването на конструирана нормална стойност вместо цени от Аржентина, то не може да се смята за промяна на методологията по смисъла на член 11, параграф 9 от основния регламент. При първоначалното разследване и на двете дружества от КНР беше предоставено ТДПИ и поради това нормалната стойност беше получена от собствените им цени на вътрешния пазар. При положение че към сегашния момент и на двете дружества е отказано ТДПИ, не може повече да бъде използвана същата методология.

               (41)

               От промишлеността на Съюза беше също така заявено, че за целите на изчисляването на индивидуалните маржове за двамата засегнати от настоящото преразглеждане износители Комисията е следвало да използва методологията, определена при първоначалното разследване за изчисляване на остатъчното мито за КНР. Този аргумент беше отхвърлен, тъй като остатъчното мито беше изчислено за дружествата, които не съдействаха при първоначалното разследване. Поради това операцията не е сравнима с изчисляването на индивидуално мито за съдействащ износител, на който е отказано ТДПИ.

               (42)

               Що се отнася до посочените по-горе корекции на нормалната стойност, те бяха необходими, за да се гарантира обективно сравнение между експортната цена на синтетично произведена винена киселина и основаната на естествен производствен процес нормална стойност. Ако същото изчисление беше направено с използването на вътрешни пазарни цени в Аржентина, след което да бъде извършена корекция по отношение на нормалната стойност и/или експортната цена в съответствие с член 2, параграф 10 от основния регламент, нямаше да бъде гарантирано обективно сравнение. Поради това представените аргументи бяха отхвърлени.

         Д.   ГАРАНЦИИ ПО ОТНОШЕНИЕ НА ЦЕНИТЕ

               (43)

               Един от производителите износители в КНР предложи гаранция по отношение на цените в съответствие с член 8, параграф 1 от основния регламент. По отношение на разглеждания продукт не е подходящо да се поемат гаранции за фиксирани цени поради нестабилността на експортната цена. С цел преодоляване на този проблем производителят износител предложи клауза за индексация, без обаче да уточни начина на изчисление на тази индексация. Беше предложено също индексацията да се основава на изкривената цена на бензена на вътрешния пазар в КНР, което не можеше да бъде прието.

               (44)

               При това въпросният производител износител произвежда различни видове други химични продукти и може да ги продава на общи клиенти в Европейския съюз чрез свързани търговски дружества. Това би създало сериозен риск от компенсиране на цените между различните продукти и би затруднило ефективния контрол изключително много.

               (45)

               Освен това има различни видове на разглеждания продукт, които не могат да бъдат лесно разграничени един от друг и са със значително различаващи се цени. Поради това предложените от производителя износител различни минимални цени на вноса биха направили контрола неосъществим. Въз основа на изложеното по-горе се стигна до заключението, че предложените гаранции по отношение на цените не могат да бъдат приети,

         ПРИЕ НАСТОЯЩИЯ РЕГЛАМЕНТ:
   Член 1
   Таблицата в член 1, параграф 2 от Регламент за изпълнение (ЕС) № 349/2012 се заменя със следната таблица:

                  „Дружество

                  Антидъмпингово мито

                  Допълнителен код по TARIC

                  Changmao Biochemical Engineering Co., Ltd, Changzhou

                  13,1 %

                  A688

                  Ninghai Organic Chemical Factory, Ninghai

                  8,3 %

                  A689

                  Всички други дружества (с изключение на Hangzhou Bioking Biochemical Engineering Co. Ltd, Hangzhou — допълнителен код по ТАРИК A687)

                  34,9 %

                  A999“

   Член 2
   Настоящият регламент влиза в сила в деня след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Люксембург на 26 юни 2012 година.

            За Съвета

            Председател

         N. WAMMEN

      (1)  ОВ L 343, 22.12.2009 г., стр. 51.

      (2)  ОВ L 23, 27.1.2006 г., стр. 1.

      (3)  ОВ L 48, 22.2.2008 г., стр. 1.

      (4)  ОВ L 108, 20.4.2012 г., стр. 1.

      (5)  ОВ L 110, 24.4.2012 г., стр. 3.

      (6)  ОВ C 223, 29.7.2011 г., стр. 16.


title: Регламент за изпълнение (ЕС) 2016/15 на Комисията от 7 януари 2016 година за одобряване на програма на бившата югославска република Македония за контрол на болестта Salmonella при кокошките носачки и за изменение на приложение I към Регламент (ЕО) № 798/2008 по отношение на вписването за бившата югославска република Македония в списъка на третите държави, от които могат да бъдат въвеждани в Съюза яйца за консумация (Текст от значение за ЕИП)

text:
               8.1.2016

               BG

               Официален вестник на Европейския съюз

               L 5/1

         РЕГЛАМЕНТ ЗА ИЗПЪЛНЕНИЕ (ЕС) 2016/15 НА КОМИСИЯТА
   от 7 януари 2016 година
   за одобряване на програма на бившата югославска република Македония за контрол на болестта Salmonella при кокошките носачки и за изменение на приложение I към Регламент (ЕО) № 798/2008 по отношение на вписването за бившата югославска република Македония в списъка на третите държави, от които могат да бъдат въвеждани в Съюза яйца за консумация
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2002/99/ЕО на Съвета от 16 декември 2002 г. за установяване на ветеринарно-санитарни правила, регулиращи производството, преработката, разпространението и пускането на пазара на продукти от животински произход за консумация от човека (1), и по-специално член 8, уводното изречение, член 8, точка 1, първа алинея, член 8, точки 3 и 4, член 9, параграф 2, буква б) и член 9, параграф 4 от нея,
   като взе предвид Регламент (ЕО) № 2160/2003 на Европейския парламент и на Съвета от 17 ноември 2003 г. относно контрола на салмонела и други специфични агенти, причиняващи зоонози, които присъстват в хранителната верига (2), и по-специално член 10, параграф 2 от него,
   като взе предвид Регламент (ЕО) № 854/2004 на Европейския парламент и на Съвета от 29 април 2004 г. за определяне на специфичните правила за организирането на официален контрол върху продуктите от животински произход, предназначени за човешка консумация (3), и по-специално член 11, параграф 1 от него,
   като има предвид, че:

               (1)

               В Регламент (ЕО) № 798/2008 на Комисията (4) се предвижда, че домашните птици и продуктите от тях („стоките“) могат да бъдат внасяни и да преминават транзитно през Съюза само от третите държави, територии, зони или компартменти, изброени в колони 1 и 3 от таблицата в част 1 от приложение I към същия регламент.

               (2)

               В Регламент (ЕО) № 798/2008 също така се определят изискванията за ветеринарно сертифициране на посочените стоки. При посочените изисквания се взема предвид дали са необходими специални условия поради статута по отношение на заболяванията на изброените трети държави, територии, зони или компартменти. Тези специални условия, както и образците на ветеринарните сертификати, които трябва да съпровождат вноса на посочените стоки, са установени в част 2 от приложение I към същия регламент.

               (3)

               С Регламент (ЕО) № 2160/2003 се установяват правилата за контрол на Salmonella при различни популации домашни птици в Съюза. В него се предвижда, че включването или запазването в списъците на трети държави, предвидени в законодателството на Съюза, за съответните видове или категории, от които на държавите членки е разрешено да внасят яйца от домашни птици за консумация, попадащи в обхвата на посочения регламент, се извършва, след като заинтересованата трета държава представи пред Комисията програма за контрол на Salmonella с гаранции, еквивалентни на съдържащите се в националните програми за контрол на Salmonella в държавите членки. Гаранциите и информацията по въпроса са включени и в съответните образци на ветеринарни сертификати за стоките, посочени в част 2 от приложение I към Регламент (ЕО) № 798/2008.

               (4)

               Бившата югославска република Македония (5) представи искане за разрешаване на вноса на яйца за консумация от човека и месо от домашни птици в Съюза. Комисията даде положителна оценка на представената информация по отношение на ветеринарно-санитарните условия в посочената трета държава за внос и транзит на посочените стоки. Ветеринарно-санитарните изисквания за внос на прясно птиче месо за Съюза са по-строги от тези за яйцата за консумация от човека поради евентуално по-високия риск от пренасяне на заболявания, свързан с тази стока. За 2016 г. е насрочен одит от Хранителната и ветеринарна служба, за да се направи пълна оценка на здравния статус на домашните птици, както и на условията за внос на месо от домашни птици. До извършването на този одит е целесъобразно да се ограничи разрешението за внос в Съюза на яйца за консумация от човека.

               (5)

               Бившата югославска република Македония представи на Комисията програмата си за контрол на Salmonella при стада от кокошки носачки от вида Gallus gallus. Беше установено, че тази програма осигурява гаранции, еквивалентни на гаранциите, предвидени в Регламент (ЕО) № 2160/2003, и поради това следва да бъде одобрена.

               (6)

               Бившата югославска република Македония е включена в списъка в Решение 2011/163/ЕС на Комисията (6) и разполага с план за наблюдение на остатъчни вещества, който е одобрен за яйцата.

               (7)

               В резултат от наличието на еквивалентност на програмите за контрол на Salmonella вносът на яйца за консумация от бившата югославска република Македония следва да бъде разрешен. Вписването за бившата югославска република Македония в част 1 от приложение I към Регламент (ЕО) № 798/2008 следва да бъде съответно изменено.

               (8)

               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

         ПРИЕ НАСТОЯЩИЯ РЕГЛАМЕНТ:
   Член 1
   Одобряване на програмата за контрол
   Програмата за контрол, представена от бившата югославска република Македония в съответствие с член 10, параграф 1 от Регламент (ЕО) № 2160/2003, се одобрява по отношение на Salmonella при всички стада от кокошки носачки от вида Gallus gallus.
   Член 2
   Изменение на Регламент (ЕО) № 798/2008
   Вписването за бившата югославска република Македония в част 1 от приложение I към Регламент (ЕО) № 798/2008 се изменя в съответствие с приложението към настоящия регламент.
   Член 3
   Влизане в сила
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 7 януари 2016 година.

            За Комисията

            Председател

         Jean-Claude JUNCKER

      (1)  ОВ L 18, 23.1.2003 г., стр. 11.

      (2)  ОВ L 325, 12.12.2003 г., стр. 1.

      (3)  ОВ L 139, 30.4.2004 г., стр. 206.

      (4)  Регламент (ЕО) № 798/2008 на Комисията от 8 август 2008 г. за установяване на списък от трети страни, територии, зони или компартменти, от които са разрешени вносът и транзитът през Общността на домашни птици и продукти от домашни птици, и относно изискванията за ветеринарно сертифициране (ОВ L 226, 23.8.2008 г., стр. 1).

      (5)  Бивша югославска република Македония; временен код, който по никакъв начин не нарушава окончателната номенклатура за тази страна, която ще бъде одобрена след приключване на преговорите по този въпрос, които се провеждат понастоящем в Организацията на обединените нации.

      (6)  Решение 2011/163/ЕС на Комисията от 16 март 2011 г. за одобряване на плановете, представени от трети страни в съответствие с член 29 от Директива 96/23/ЕО на Съвета (ОВ L 70, 17.3.2011 г., стр. 40).

      ПРИЛОЖЕНИЕ
      В част 1 от приложение I към Регламент (ЕО) № 798/2008 вписването за бившата югославска република Македония се заменя със следното:

                     Код по ISO и име на третата държава или територия

                     Код на третата държава, територия, зона или компартмент

                     Описание на третата държава, територия, зона или компартмент

                     Ветеринарен сертификат

                     Специални условия

                     Специални условия

                     Статус на наблюдението по отношение на инфлуенцата по птиците

                     Ваксинационен статус по отношение на инфлуенцата по птиците

                     Статус по отношение на контрола на Salmonella

                     Образец/образци

                     Допълнителни гаранции

                     Крайна дата (1)

                     Начална дата (2)

                     1

                     2

                     3

                     4

                     5

                     6

                     6A

                     6 B

                     7

                     8

                     9

                     „MK — бивша югославска република Македония (4)

                     MK-0 (4)

                     Цялата страна

                     E, EP“